Alfabet van die voëls | Maroela Media
Die verhale in hierdie merkwaardige bundel is die werk van 'n teruggekeerde ontheemde, en Naudé skryf sy weg oop deur melankolie en ontheemding, maar sonder swaarmoedigheid – trouens, met 'n donker, glinsterende humor wat nie van die erns te skei is nie.
In een verhaal help 'n vreemde, vrolike Sjinees 'n jong man om sy sterwende ma te versorg; in 'n ander veg 'n vrou verwoed teen die korrupte burokrasie terwyl sy siek mense op die platteland met haar mobiele kliniek probeer bereik. In 'n vervalle kasteel in Duitsland vervloei die bloed van twee minnaars, en in Londen gaan 'n jong Suid-Afrikaner deur lae van dekadensie soos 'n siel deur die purgatorium.
Die bakensverskuiwende Alfabet van die voëls is vol musiek, kuns, argitektuur, mites, aftakeling, dood en lewe, stede die soeke na oorspronge, en die roerende verhoudings tussen mense. In die verhale kyk die verteller met 'n ongekondisioneerde blik na Suid-Afrika en Suid-Afrikaners tuis en in die buiteland.
André P. Brink beskryf die verhale in hierdie bundel as "onder die bestes in Afrikaans" en vervolg: "Vir enige leser wat wil bybly wat op die voorpunt van die Afrikaanse literatuur gebeur, is hierdie bundel werklik onmisbaar."
SJ Naudé is in 1970 gebore. Hy studeer voorgraads in Pretoria en nagraads aan Cambridge en Columbia Universiteit. Ná jare as regspraktisyn in New York en Londen keer hy terug na Suid-Afrika vir 'n meestersgraad in kreatiewe skryfkunde onder die leiding van Marlene van Niekerk aan die Universiteit van Stellenbosch. Alfabet van die voëls is sy debuut.